Ramaphosa-segsman: De Ruyter moet bewerings by polisie aanmeldAndré de Ruyter. (Argieffoto: Eskom) André de Ruyter, voormalige uitvoerende hoof van Eskom, moet ŉ klag by die polisie indien rakende sy bewerings oor korrupsie by Eskom. “Pres. Cyril Ramaphosa is nie ŉ polisieman of ŉ ondersoekliggaam nie en om te verwag dat die president by gerugte betrokke raak, is nie ŉ sinvolle gebruik van sy tyd nie,” het Vincent Magwenya, Ramaphosa se woordvoerder, gesê. Magwenya is gepols oor De Ruyter se bewerings dat hoëvlak-politici betrokke is by die korrupsie by Eskom en wat Ramaphosa daaraan gaan doen. Magwenya meen egter dit is openbare kennis dat Eskom vasgevang is in die greep van kriminele sindikate wat binne en buite die staatsinstelling bedryf word. Hy het gesê Ramaphosa het al sy kommer oor die kriminaliteit binne Eskom uitgespreek en dat die regering die kwessie hanteer deur middel van wetstoepassingsagentskappe. Ramaphosa weet nie wie die individue is na wie De Ruyter verwys nie en hy kan nie reageer op bewerings oor individue indien hy nie weet wie dit is nie, het Magwenya gesê. De Ruyter moet die inligting tot sy beskikking vat en ŉ saak by die polisie aanhangig maak en hierna sal ander wetstoepassingsagentskappe soos die Valke betrokke raak. Dr. Dirk Hermann, bestuurshoof van Solidariteit, het vroeër gesê De Ruyter het al verlede jaar bewerings van korrupsie by die polisie aangemeld. “Dit is wat die teenkorrupsie-wet van hom verwag. Dit word al op ŉ hoë vlak ondersoek. Daar was al selfs inhegtenisnemings verbandhoudend tot die inligting. “Die president se woordvoerder sê ewe hoogheilig die president kan nie reageer op generiese en onbevestigde gerugte nie.” Volgens Hermann sal Solidariteit, wat 6 000 lede by Eskom het, nou met die SAPD saamwerk en alle ondersteuning moontlik gee. “Ons sal ook veilige prosesse skep wat ons lede in staat sal stel om fluitjieblasers te wees.”